Diari Oficial de la Generalitat Valenciana


Sumari del DOGV 9643, del 19-07-2023 (2023/8171)

RESOLUCIÓ de 13 de juliol de 2023, de la Direcció General d'Innovació Educativa i Ordenació, per la qual es regula la sol·licitud de participació i l'aplicació del Portfolio Europeu de les Llengües i el Portfolio Europeu de les Llengües electrònic (e-PEL 14) als centres d'Educació Infantil i Primària, d'Educació Secundària, de Formació Professional, de Formació de Persones Adultes i d'escoles oficials d'idiomes de la Comunitat Valenciana, i també s'estableixen les condicions per al reconeixement com a activitat de formació del professorat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9643

Data del DOGV
:   19-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8171


Data del document
:   13-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * televisió europea

RESOLUCIÓ de 13 de juliol de 2023, de la Direcció General d'Innovació Educativa i Ordenació, per la qual es regula la sol·licitud de participació i l'aplicació del Portfolio Europeu de les Llengües i el Portfolio Europeu de les Llengües electrònic (e-PEL 14) als centres d'Educació Infantil i Primària, d'Educació Secundària, de Formació Professional, de Formació de Persones Adultes i d'escoles oficials d'idiomes de la Comunitat Valenciana, i també s'estableixen les condicions per al reconeixement com a activitat de formació del professorat. [2023/8171]  
  
La Llei orgànica 2/2006 d'educació, de 3 de maig, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres.  
En el preàmbul de la LOE es recull l'objectiu, marcat per la Unió Europea i per la UNESCO, d'obrir els sistemes d'educació i formació al món exterior perquè augmenten les oportunitats educatives i formatives, la qual cosa exigeix, entre altres consideracions, la preservació de les llengües regionals o minoritàries tradicionals d'Europa, l'aprenentatge d'almenys dues llengües estrangeres, a més de la llengua o llengües d'origen, l'augment de la mobilitat i els intercanvis així com el reforç de la cooperació europea.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, té com a objecte regular l'ensenyament i l'ús vehicular de les llengües curriculars, assegurar el domini de les competències plurilingües i interculturals de l'alumnat valencià i també promoure la seua presència en l'itinerari educatiu de llengües no curriculars existents en els centres educatius. En l'article 4 s'indica que el Programa d'Educació Plurilingüe i Intercultural (PEPLI) desenvolupat en la llei té, entre d'altres, l'objectiu de garantir que l'alumnat assolisca una competència plurilingüe que implique l'interés i la curiositat per les llengües, el seu coneixement, com funcionen i els procediments per al seu aprenentatge a partir de l'observació, la manipulació i la comparació de les diferents llengües presents en l'aula des d'una perspectiva crítica sobre el seu ús.  
  
Els decrets del Consell, d'acord amb els Reials Decrets 157/2022 i 217/2022 de març, pels quals s'estableixen els currículums d'Educació Infantil i Primària (Decret 106/2022, d'agost), de l'Educació Secundària Obligatòria (Decret 107/2022, d'agost) i del Batxillerat (Decret 108/2022, d'agost) estableixen, com a competència clau, l'adquisició de la competència en comunicació lingüística i la competència plurilingüe.  
  
D'acord amb aquests decrets, en un sistema d'educació plurilingüe, les llengües constitueixen el focus del procés d'aprenentatge ja que són l'instrument d'accés a la informació i a la construcció del coneixement. Així doncs, l'aprenentatge de les llengües es planteja des d'una perspectiva competencial i globalitzada, a través dels enfocaments metodològics centrats en el tractament integrat de les llengües i continguts (TILC), que prioritza tant la comprensió, la mediació, l'expressió i la interacció oral en la llengua estrangera com la creació de situacions d'aprenentatge que faciliten la transferibilitat de les competències assolides i l'adquisició d'aprenentatges significatius. També explicita que cal desenvolupar actituds positives envers la riquesa multilingüe i multicultural present en la societat, on conviuen el valencià i el castellà, a més d'altres llengües familiars.  
Aquest objectiu s'ha de desenvolupar tenint en compte els principis en què s'inspira el sistema educatiu, com són l'equitat, que ha de garantir la igualtat d'oportunitats per al ple desenvolupament de la personalitat, la igualtat de gènere a través de la coeducació, la inclusió educativa, la igualtat de drets i oportunitats que permeten superar qualsevol tipus de discriminació i l'accessibilitat universal a l'educació com a element compensador de desigualtats personals, culturals, econòmiques i socials.  
  
El Portfolio Europeu de les Llengües (PEL) està estretament relacionat amb el Marc europeu comú de referència (MECR). En tots els nivells educatius, els processos d'ensenyament i aprenentatge de llengües, l'avaluació i la promoció han de tindre com a referència els diversos nivells de domini de la llengua determinats en el MECR, concretats mitjançant els descriptors lingüístics, tot tenint en compte els nivells bàsics de referència que indica l'article 5 de la llei 4/2018. També han d'incloure els valors plurals de les llengües i les seues cultures, orientats pels recursos descrits i graduats del Marc de referència per als enfocaments plurals (MAREP).  
Per a treballar el PEL es poden consultar els documents en:  
Enllaç al Volum complementari del MECR amb l'actualització dels descriptors lingüístics:  
https://cvc.cervantes.es/ensenanza/biblioteca\_ele/marco\_complementario/mcer\_volumen-complementario.pdf  
Enllaç per a accedir als descriptors culturals:  
https://www.ecml.at/Portals/1/documents/ECML-resources/CARAP-ES-web.pdf'ver=1209-92-23-088600-503  
Per tot això, en virtut de les competències assignades pel Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
Aquesta resolució té com a finalitat promoure i coordinar l'aplicació del Portfolio Europeu de les Llengües i del Portfolio Europeu de les Llengües electrònic (e-PEL +14) als centres d'Educació Infantil i Primària, d'Educació Secundària, de Formació Professional, de Formació de Persones Adultes i d'escoles oficials d'idiomes de la Comunitat Valenciana, establir els requisits per a l'autorització de centres que apliquen el PEL així com les condicions per al reconeixement de la participació a través d'una certificació.  
  
Segon. Descripció i objectius del Portfolio Europeu de les Llengües  
  
1. El Portfolio Europeu de les Llengües (PEL) és un document personal, basat en el MECR i promogut pel Consell d'Europa, on les persones que aprenen o han aprés una llengua poden registrar i reflexionar sobre les experiències d'aprenentatge de llengües i cultures.  
  
Aquest document permet que l'alumnat registre els seus avanços, es marque noves metes, reconega com i quan aprén dins i fora del centre escolar, a partir de la reflexió sobre les pròpies experiències i la valoració dels seus progressos. També serveix per a afavorir l'autonomia, millorar l'autoestima i desenvolupar estratègies d'aprenentatge.  
2. L'aplicació del PEL a l'aula té com a finalitat:  
a) Promoure l'aprenentatge d'idiomes i el respecte a la diversitat lingüística per a aconseguir que la ciutadania de la Comunitat Valenciana puga comunicar-se en les dues llengües oficials i en dos idiomes europeus.  
b) Afavorir l'actualització metodològica de l'ensenyament de les llengües així com la coordinació i l'intercanvi d'experiències entre el professorat del mateix centre i d'altres centres educatius que l'apliquen.  
  
c) Millorar l'ensenyament i l'aprenentatge de les llengües amb l'ús del PEL com una ferramenta metodològica per al professorat que permeta augmentar la motivació de l'alumnat per a aprendre'n d'altres i millorar la seua capacitat de comunicació.  
d) Utilitzar el PEL com a instrument d'autoavaluació que motive l'estudiantat a reflexionar sobre quins són els seus objectius d'aprenentatge lingüístic. A partir d'aquests objectius, l'alumnat podrà planificar l'activitat discent i iniciar-se en un procés d'aprenentatge autònom.  
e) Contribuir al desenvolupament de les competències clau establides en els currículums de les etapes educatives declarades obligatòries.  
f) Afavorir el coneixement i l'augment d'experiències plurilingües i interculturals de l'alumnat.  
g) Aprendre a valorar la llengua pròpia i les llengües dels altres com a part del patrimoni cultural europeu i mundial.  
h) Conéixer i respectar la realitat pluricultural i plurilingüe en la qual estem immersos, tot reconeixent-la com una oportunitat de creixement.  
i) Entendre les relacions que s'estableixen entre les llengües i cultures per a establir ponts de comunicació i punts d'aprenentatge.  
j) Visibilitzar i potenciar les cultures convivents al centre educatiu com a factor d'integració i cohesió.  
k) Potenciar l'autoestima mitjançant el coneixement d'un mateix i dels altres així com afavorir l'autonomia i el desenvolupament d'estratègies d'aprenentatge.  
  
Tercer. Destinataris  
El professorat dels centres d'Educació Infantil i Primària, d'Educació Secundària, de Formació Professional, de Formació Bàsica de Persones Adultes i d'escoles oficials d'idiomes que vulguen participar en el projecte d'aplicació del PEL a partir del curs 2023-2024.  
  
  
Quart. Condicions d'aplicació del Portfolio  
1. El PEL es planteja com un projecte de centre que implica l'equip directiu, el professorat, l'alumnat i les famílies. La participació del centre en l'aplicació del PEL ha de comptar amb l'aprovació tant del claustre i del consell escolar com de l'autorització de la Direcció General d'Innovació Educativa i Ordenació.  
2. El PEL s'ha d'aplicar en les dues llengües oficials, en almenys una llengua estrangera i també ha de donar visibilitat a d'altres llengües familiars de l'alumnat.  
3. Als centres participants s'ha de nomenar una persona coordinadora del projecte, preferiblement la persona coordinadora de llengües si n'hi ha, i constituir un grup de professorat que dinamitze l'aplicació del PEL. Aquesta persona coordinadora ha de ser un professor o professora amb destí definitiu, sempre que siga possible. Aquells centres amb més d'una etapa educativa implicada en l'aplicació del PEL hauran de nomenar una persona coordinadora per a Educació Infantil i Primària i una altra coordinadora per a la resta d'etapes.  
Les dades de la persona o persones coordinadores i la relació de professorat participant s'han d'emplenar en el moment de la sol·licitud.  
  
4. En l'aplicació del PEL, el centre ha de garantir que l'alumnat tinga la continuïtat de l'experiència durant l'etapa en què l'inicien. Igualment, s'ha de garantir la formació i l'actualització del professorat que s'incorpore al projecte.  
5. El grup del professorat participant, en coordinació amb l'assessoria del Servei d'Educació Plurilingüe, ha de planificar les actuacions del PEL, la preparació d'activitats i materials per a la seua aplicació i la realització d'experiències pràctiques amb l'alumnat.  
6. L'equip PEL del centre ha d'elaborar la Planificació anual de l'aplicació del Portfolio (PAAPEL), el producte final on es reculla tot el treball realitzat per l'equip i la memòria final amb el registre de participants.  
7. El producte digital final ha de contindre els elements següents: dades del centre, justificació, organització, inventari i explicació breu de totes les activitats realitzades, una de les quals ha d'aparéixer detalladament. La presentació correcta d'aquestes activitats ha d'incloure: llengües i nivell del MECR de l'alumnat, activitats comunicatives, descriptors lingüístics i culturals, descripció de la tasca, instruments d'avaluació (autoavaluació i coavaluació), producte final, materials i evidències.  
8. La persona coordinadora ha de compartir la documentació citada en el punt 6 mitjançant l'espai virtual del Portfolio en la plataforma AULES, amb la finalitat que la Conselleria d'Educació, Cultura i Esport la pose a disposició dels centres que apliquen el PEL i la puga difondre d'acord amb la normativa vigent.  
9. L'autorització per a l'aplicació del PEL es renova cada curs escolar amb la sol·licitud de participació.  
10. L'autorització del PEL es pot revocar per:  
· Renúncia del centre a la participació en el projecte (annex IV).  
· A proposta del Servei d'Educació Plurilingüe, si no s'acompleixen les condicions d'aquesta resolució.  
En qualsevol dels dos casos, s'ha de comunicar al Servei d'Educació Plurilingüe mitjançant un escrit adreçat a la directora general d'Innovació Educativa i Ordenació a l'adreça electrònica: fokgxvtcg@sns.hd.  
  
11. El personal assessor tècnic docent en matèria de plurilingüisme dependent de la Direcció General d'Innovació Educativa i Ordenació coordinarà i donarà suport a la participació dels centres educatius en la formació i en l'aplicació del projecte del PEL regulat en aquesta resolució.  
  
Cinqué. Sol·licitud. Termini i procediment de presentació  
1. Els centres docents que desitgen participar en el projecte d'aplicació del PEL, a partir del curs 2023-2024, han d'emplenar el formulari disposat en l'Oficina Virtual (OVICE) disponible en l'enllaç que es publicarà en la pàgina web:  
https://ceice.gva.es/va/web/ensenanzas-en-lenguas/portfolio  
2. La sol·licitud ha de ser formalitzada per la persona que tinga representació legal del centre i hi constarà la següent informació:  
· Dades del centre.  
· Dades de la persona o persones coordinadores del Portfolio Europeu de les Llengües.  
· Relació de professorat participant.  
3. Així mateix, el centre que sol·licite ser autoritzat per primera vegada ha d'adjuntar la certificació de l'acta de la sessió del consell escolar (annex II) i la del claustre (annex III) en què s'aprova la sol·licitud de participació en el projecte d'aplicació del Portfolio Europeu de les Llengües.  
4. El termini de presentació de sol·licituds s'inicia el 18 de setembre i finalitza el 6 d'octubre de 2023.  
5. La Conselleria d'Educació, Cultura i Esport examinarà tota la documentació presentada i finalment autoritzarà, a través d'una resolució de la directora general d'Innovació Educativa i Ordenació, els centres que complisquen els requisits per a participar en l'aplicació del PEL.  
  
Sisé. Certificació  
L'Ordre 65/2012, de 26 d'octubre, de la Conselleria d'Educació, Formació i Ocupació (DOGV 31.10.2012), va establir el model de formació permanent del professorat així com el disseny, reconeixement i registre de les activitats formatives.  
6.1. Reconeixement  
Una vegada comprovat que es reuneixen les condicions indicades en aquest article, el Servei d'Educació Plurilingüe comunicarà al Servei de Formació del Professorat la llista del professorat que resulte apte per al reconeixement de la participació en el projecte d'aplicació del Portfolio com a activitat de formació del professorat, perquè expedisca el certificat corresponent.  
Per cada curs escolar es reconeixerà un total de 40 crèdits al professorat i 40 crèdits a la persona coordinadora que han participat en la formació establida pel Servei d'Educació Plurilingüe.  
6.2. Condicions per al reconeixement  
Per a reconéixer la participació en el projecte d'aplicació del Portfolio Europeu de les Llengües durant el curs 2023-2024 i successius, el professorat ha de complir les condicions següents:  
a) Formar part de l'equip que participa en l'aplicació del PEL en un centre autoritzat per l'Administració educativa, segons s'indica en l'apartat 3 de l'article quart d'aquesta resolució.  
b) Participar en les accions formatives sobre el PEL que es convoquen des de l'Administració educativa i dur a terme les actuacions incloses en la planificació a què fan referència els apartats 4 i 5 de l'article quart d'aquesta resolució.  
c) Aplicar el PEL en les dues llengües oficials i, almenys, en una llengua estrangera.  
  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de ser publicada, de conformitat amb el que disposen els articles 112, 114, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 13 de juliol de 2023.- La directora general d'Innovació Educativa i Ordenació: Maria Reis Gallego Perales.